DA Vrydag hof toe oor ontbinding van Tshwane-metroDie Tshwane-metroraad se kantoor in die Pretoriase middestad. (Foto: Christel Cornelissen) Terwyl ANC-grootkoppe in die Gautengse provinsiale regering vandeesweek in Tshwane gaan vlerksleep het, het die DA Vrydag gesê hy gaan hom tot die hof wend om die ontbinding van die metroraad te laat hersien. Gautengse premier David Makhura het verlede week aangekondig hy het besluit om die raad te ontbind en beoog om ŉ administrateur oor die stad se sake aan te stel. Tussenverkiesings moet dan binne 60 dae gehou word om ŉ nuwe raad te verkies. Die minister van samewerkende regering, dr. Nkosazana Dlamini-Zuma, het Donderdag die besluit bekragtig, maar daar word nog gewag op die Nasionale Raad van Provinsies se besluit daaroor. “Ons is vol vertroue dat ons nie net aan die betrokke wetgewing voldoen het nie, maar dat ons ook in die beste belang van die stad se inwoners optree,” het Makhura gesê. Die DA stem egter nie saam nie. Mike Moriarty, die DA se provinsiale voorsitter in Gauteng, die DA-koukusleier in Gauteng, Solly Msimanga, asook raadslede Abel Tau en Randall Williams bring vanoggend ŉ dringende aansoek in die Pretoriase hooggeregshof om die besluit te laat hersien. Die premier en verskeie ander ANC-hooggeplaastes in die provinsiale regering, onder wie ook die LUR vir samewerkende regering, Lebogang Maile, het vandeesweek in die hoofstad gaan bladskud. Die provinsiale regering het die hoëlui se besoek verduidelik as “die stap van die ekstra myl” om aan inwoners te verduidelik waarom die raad ontbind is. Volgens die premier het hulle oorweldigende steun vir die besluit gekry. ŉ Bittere stryd om politieke beheer woed nou al ŉ geruime tyd in die hoofstad waar die DA vantevore in ŉ delikate koalisie aan die stuur van sake was. Die metroraad het in dié stadium egter geen burgemeester, stadsbestuurder of burgemeesterskomitee nie en dienslewering is besig om al hoe vinniger in die slag te bly. Die DA sê hy sal na afloop van die hofverrigtinge sy toekomsplanne vir die stad uitstippel.